Bojxona xodimlari o‘rtasida mini-futbol bo‘yicha musobaqa yakunlandi

O‘zbekiston Respublikasi Davlat bojxona qo‘mitasining Oliy harbiy bojxona institutida O‘zbekiston Respublikasi Konstitutsiyasining 21-yilligiga bag‘ishlab mini-futbol bo‘yicha bojxona xizmati organlari xodimlari o‘rtasida respublika turniri bo‘lib o‘tdi. Bu haqda O‘zA xabar bermoqda.

 Foto © vsluh.ru
“Obod turmush yili” Davlat dasturi doirasida tashkil etilgan musobaqada O‘zbekiston Respublikasi Davlat bojxona qo‘mitasining hududiy boshqarmalari, Milliy kinologiya markazi, Oliy harbiy bojxona instituti va “Toshkent-Aero” ixtisoslashtirilgan bojxona kompleksi havaskor futbolchilaridan iborat 17 jamoa g‘oliblik uchun kuch sinashdi.
Bojxona xizmati organlari xodimlari o‘rtasida ham jismoniy tarbiya va sportni ommalashtirish maqsadida turli sport musobaqalari o‘tkazish an’anaga aylangan. Bu yil mini-futbol bo‘yicha ikkinchi bor o‘tkazilgan turnir ana shu maqsadga xizmat qiladi.
Musobaqa finalida Toshkent shahar bojxona boshqarmasi jamoasi Farg‘ona viloyati vakillarini 6:5 hisobida yengib, bosh sovrinni qo‘lga kiritdi. Uchinchi o‘rin Surxondaryo viloyati bojxona boshqarmasi jamoasiga nasib etdi.